CELEX: 32020D1688
Language: sk
Date: 2020-09-25 00:00:00
Title: Rozhodnutie Európskej centrálnej banky (EÚ) 2020/1688 Z 25. septembra 2020, ktorým sa mení rozhodnutie (EÚ) 2020/187 o vykonávaní tretieho programu nákupu krytých dlhopisov (ECB/2020/48)

13.11.2020   
               
               
                  SK
               
               
                  Úradný vestník Európskej únie
               
               
                  L 379/58
               
            
         ROZHODNUTIE EURÓPSKEJ CENTRÁLNEJ BANKY (EÚ) 2020/1688
         Z 25. septembra 2020,
         ktorým sa mení rozhodnutie (EÚ) 2020/187 o vykonávaní tretieho programu nákupu krytých dlhopisov (ECB/2020/48)
         Rada guvernérov Európskej centrálnej banky,
         so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 12.1 druhý pododsek v spojení s článkom 3.1 prvou zarážkou a článkom 18.1,
         keďže:
         
                     (1)
                  
                  
                     Rozhodnutím Európskej centrálnej banky ECB/2014/40 (1)sa zaviedol tretí program nákupu krytých dlhopisov (third covered bond purchase programme – CBPP3) a uvedené rozhodnutie bolo prepracované rozhodnutím Európskej centrálnej banky (EÚ) 2020/187 (ECB/2020/8) (2). CBPP3 je spolu s programom nákupu cenných papierov krytých aktívami, programom nákupu aktív verejného sektora na sekundárnych trhoch a programom nákupu cenných papierov podnikového sektora súčasťou rozšíreného programu nákupu aktív (asset purchase programme – APP) Európskej centrálnej banky (ECB). Cieľom APP je zlepšiť transmisiu menovej politiky, uľahčiť poskytovanie úverov hospodárstvu eurozóny, uvoľniť úverové podmienky pre domácnosti a firmy a pomôcť vrátiť mieru inflácie smerom k úrovni tesne pod 2 % v strednodobom horizonte v súlade s primárnym cieľom ECB udržiavať cenovú stabilitu.
                  
               
                     (2)
                  
                  
                     Rada guvernérov 5. marca 2020 rozhodla v zásade o automatickom obmedzení prístupu akceptovateľnej zmluvnej strany k operáciám menovej politiky Eurosystému za určitých vopred určených okolností. Rada guvernérov následne tiež rozhodla, že ak sa na základe usmernenia Európskej centrálnej banky (EÚ) 2015/510 (ECB/2014/60) (3) uplatňuje takéto automatické obmedzenie, pozastavenie alebo vylúčenie prístupu, malo by sa počas takéhoto trvania obmedzenia, pozastavenia alebo vylúčenia prístupu uplatňovať aj zodpovedajúce automatické vylúčenie dlhopisov vydaných touto zmluvnou stranou z nákupov v rámci CBPP3. Rada guvernérov ďalej rozhodla, že zmeny, ktoré majú zohľadňovať uvedené rozhodnutia, by sa mali uplatňovať od dátumu uplatňovania každoročnej zmeny usmernenia (EÚ) 2015/510 (ECB/2014/60).
                  
               
                     (3)
                  
                  
                     Rozhodnutie (EÚ) 2020/187 (ECB/2020/8) by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Zmena
            Rozhodnutie (EÚ) 2020/187 (ECB/2020/8) sa mení takto:
            V článku 3 ods. 3 sa písmeno d) nahrádza takto:
            
                        „d)
                     
                     
                        Kryté dlhopisy vydané úverovými inštitúciami, ktorých prístup k operáciám menovej politiky Eurosystému bol obmedzený, pozastavený alebo vylúčený podľa usmernenia (EÚ) 2015/510 (ECB/2014/60), sú automaticky vylúčené z nákupov v rámci CBPP3 počas trvania obmedzenia, pozastavenia alebo vylúčenia prístupu. Odchylne od prvej vety tohto písmena d) si Rada guvernérov ponecháva právomoc na základe individuálneho posúdenia opätovne posúdiť vylúčenie krytých dlhopisov vydaných úverovou inštitúciou, ktorej prístup k operáciám menovej politiky Eurosystému bol obmedzený, pozastavený alebo vylúčený podľa usmernenia (EÚ) 2015/510 (ECB/2014/60), a ak to považuje za vhodné, takéto vylúčenie zrušiť.“
                     
                  
         
            Článok 2
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. januára 2021.
         
         
            Vo Frankfurte nad Mohanom 25. septembra 2020
            
               
                  Za Radu guvernérov ECB
               
               
                  prezidentka ECB
               
               Christine LAGARDE
            
         
         
            (1)  Rozhodnutie ECB/2014/40 z 15. októbra 2014 o vykonávaní tretieho programu nákupu krytých dlhopisov (Ú. v. EÚ L 335, 22.11.2014, s. 22).
         
            (2)  Rozhodnutie Európskej centrálnej banky (EÚ) 2020/187 z 3. februára 2020 o vykonávaní tretieho programu nákupu krytých dlhopisov (ECB/2020/8) (Ú. v. EÚ L 39, 12.2.2020, s. 6).
         
            (3)  Usmernenie Európskej centrálnej banky (EÚ) 2015/510 z 19. decembra 2014 o vykonávaní rámca menovej politiky Eurosystému (usmernenie o všeobecnej dokumentácii) (ECB/2014/60) (Ú. v. EÚ L 91, 2.4.2015, s. 3).